Na temelju čl. 3. st. 1. Opće uredbe o zaštiti podataka – Uredba (EU) 2016/679 Europskog parlamenta i Vijeća od 27. travnja 2016. godine o zaštiti pojedinca u vezi s obradom osobnih podataka i o slobodnom kretanju takvih podatka te o stavljanju izvan snage Direktive 95/46/EZ, Zakona o provedbi Opće uredbe o zaštiti osobnih podataka (Narodne novine br. 42/18), te čl. 16. točke 2. Statuta Javne vatrogasne postrojbe grada Šibenika (KLASA: 012-03/16-01/01, URBROJ: 2182/01-7-1-03-16-1 od 22. prosinca 2016. godine), Upravno vijeće Javne vatrogasne postrojbe grada Šibenika, na sjednici održanoj dana 27. rujna 2019. godine, donijelo je

**PRAVILNIK**

**O OBRADI I ZAŠTITI OSOBNIH PODATAKA**

**I. OPĆE ODREDBE**

**Članak 1.**

U postupku obrade osobnih podataka i zaštite pojedinca u pogledu obrade osobnih podataka i pravila povezana sa slobodnim kretanjem osobnih podataka, Javna vatrogasne postrojbe grada Šibenika (u daljnjem tekstu JVP grada Šibenika) obveznik je primjene Opće uredbe o zaštiti podataka – Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinca u vezi s obradom osobnih podataka i o slobodnom kretanju takvih podatka te o stavljanju izvan Direktive 95/46/EZ (u daljnjem tekstu: Opća uredba).

**Članak 2.**

Sukladno čl. 4. točka 7. Opće uredbe JVP grada Šibenika je Voditelj obrade osobnih podataka koja određuje svrhu i sredstva obrade osobnih podataka u skladu s nacionalnim zakonodavstvom i/ili pravom Europske unije.

**Članak 3.**

U skladu s Općom uredbom o zaštiti podataka pojedini izrazi u ovom Pravilniku imaju sljedeće značenje:

*„osobni podatak“* označava sve podatke koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca

*„obrada”* znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje

*„ograničenje obrade“* znači označavanje pohranjenih osobnih podataka s ciljem ograničavanja njihove obrade u budućnosti

*„sustav pohrane”* znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi

*„voditelj obrade”* znači fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice

*„izvršitelj obrade“* znači fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade

*„izrada profila“* znači svaki oblik automatizirane obrade osobnih podataka koji se sastoji od uporabe osobnih podataka za ocjenu određenih osobnih aspekata povezanih s pojedincem, posebno za analizu ili predviđanje aspekata u vezi s radnim učinkom, ekonomskim stanjem, zdravljem, osobnim sklonostima, interesima, pouzdanošću, ponašanjem, lokacijom ili kretanjem tog pojedinca

*„automatizirano donošenje odluka“* označava situaciju kada neki računalni program na temelju svojih tehničkih postavki i softvera obrađuje osobne podatke ispitanika bez ljudske intervencije, dakle isključivo na bazi prethodno zadanog algoritma

*„primatelj”* znači fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana

*„treća strana”* znači fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade

„privola” ispitanika znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose

*„povreda osobnih podataka”* znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani

*„podaci koji se odnose na zdravlje“* znači osobni podaci povezani s fizičkim ili mentalnim zdravljem pojedinca, uključujući pružanje zdravstvenih usluga, kojima se daju informacije o njegovom zdravstvenom statusu

*„nadzorno tijelo“* znači neovisno tijelo javne vlasti koje je osnovala država članica u skladu s člankom 51. Uredbe

*„međunarodna organizacija“* znači organizacija i njezina podređena tijela utvrđena međunarodnim javnim pravom ili bilo koje drugo tijelo koje su sporazumno ili na osnovi sporazuma osnovale dvije ili više zemalja

**II. NAČELA OBRADE OSOBNIH PODATAKA**

**Članak 4.**

Osobni podaci koji se obrađuju kod Voditelja obrade moraju biti:

* zakonito, pošteno i transparentno obrađeni,
* prikupljeni u posebne, izričite i zakonite svrhe te se ne smiju obrađivati na način koji nije u skladu s navedenim svrhama,
* primjereni, relevantni i ograničeni samo na ono što je nužno,
* točni i ažurni te je potrebno poduzeti svaku razumnu mjeru radi osiguranja da se netočni osobni podaci bez odlaganja izbrišu ili isprave, uzimajući u obzir svrhe u koje se obrađuju,
* čuvani u obliku koji omogućuje identifikaciju ispitanika samo onoliko dugo koliko je potrebno u svrhe radi kojih se osobni podaci obrađuju,
* obrađivani na način kojim se osigurava odgovarajuća sigurnost osobnih podataka

**III. PRIMJENA**

**Članak 5.**

Odredbe sadržane u ovom Pravilniku primjenjuju se pri svakom prikupljanju i obradi osobnih podataka fizičkih osoba.

Osobni podaci koji su izuzeti:

* podaci o pravnim osobama,
* podaci o preminulim osobama,
* podaci temeljem kojih nije moguća identifikacija fizičke osobe.

**Članak 6.**

Odredbe sadržane u ovom Pravilniku primjenjuju se na sve aktivnosti obrade osobnih podataka

koje Voditelj obrade obavlja, a osobito uključuju:

* obrada osobnih podataka radnika pri sklapanju, izvršenju i obradi ugovora o radu i za kontaktiranje potencijalnih radnika u selekcijskim i drugim postupcima u kontekstu zaposlenja,
* obrada osobnih podatka članova obitelji radnika JVP grada Šibenika u dijelu koji je nužan za provedbu zakonskih obveza ili ostvarivanje nekog prava,
* obrada osobnih podataka vezano za sklapanje, provedbu i obradu ugovora čiji je predmet pružanje neke od usluga koje su u sadržaju registrirane djelatnosti JVP grada Šibenika,
* sve druge aktivnosti obrade osobnih podataka koje JVP grada Šibenika obavlja ili bi u budućnosti mogla obavljati.

**Članak 7.**

Radnici koji su prema Pravilniku o unutarnjoj organizaciji i sistematizaciji radnih mjesta u JVP grada Šibenika raspoređeni na radna mjesta čija narav i vrsta rada podrazumijeva bilo kakvu obradu osobnih podataka potpisat će Izjavu o povjerljivosti.

Radnici koji potpisuju Izjavu o povjerljivosti zaposleni su na radnom mjestu:

* zapovjednik JVP
* zamjenik zapovjednika JVP
* voditelj preventivnih poslova i poslova zaštite na radu
* vatrogasac - voditelj servisa za vatrogasnu opremu i tehniku
* vatrogasac - voditelj servisa za održavanje vatrogasnih aparata
* zapovjednik smjene
* voditelj smjene
* vatrogasac - operativni dežurni vatrogasne smjene
* suradnik za knjigovodstvo i proračun
* suradnik za proračun, knjigovodstvo i kadrovska pitanja
* suradnik za pravne i uredske poslove

**IV. SUSTAV POHRANE**

**Članak 8.**

JVP grada Šibenika obrađuje sljedeće kategorije osobnih podataka:

1. podaci o radnicima, osobama na stručnom osposobljavanju bez zasnivanja radnog odnosa te kandidatima u natječajnom postupku

* ime i prezime,
* spol,
* interni matični broj radnika,
* očevo i/ili majčino ime, prezime, djevojačko prezime,
* datum, mjesto i država rođenja,
* državljanstvo,
* JMBG,
* OIB,
* broj osobne iskaznice,
* naziv drugog poslodavca kod kojeg je zaposlen, ukoliko je primjenjivo,
* stručna sprema (svjedodžba/diploma),
* usavršavanje u struci (uvjerenja, potvrde, certifikati i sl.),
* cjeloživotno obrazovanje i usavršavanje (različiti programi stručnog usavršavanja, tečajevi i sl.),
* nagrade i priznanja,
* adresa prebivališta/boravišta,
* broj HZZO,
* osobni broj HZMO,
* članstvo u drugom stupu mirovinskog fonda,
* broj tekućeg računa te naziv banke,
* vozačka dozvola,
* uvjerenje da se protiv fizičke osobe ne vodi kazneni postupak u Republici Hrvatskoj za kaznena djela koja se progone po službenoj dužnosti,
* podaci o nekažnjavanosti za kaznena djela protiv imovine, opće sigurnosti ljudi i imovine te protiv službene dužnosti,
* ostali podatci navedeni u postupku odabira kandidata za određeno radno mjesto (npr. potvrda o članstvu u DVD-u),

1. podaci o zasnivanju radnog odnosa, radnom vremenu te prestanku radnog odnosa

* datum zasnivanja radnog odnosa,
* datum i razlog prestanka radnog odnosa,
* radni staž prije poslodavca,
* rješenje o rasporedu za radno mjesto/ugovor o radu,
* radno vrijeme radnika,

1. podaci o plaćama radnika

* podaci za poreznu olakšicu,
* podaci o dodacima na plaću (posebni uvjeti rada, nagrada za vjernost i sl.),
* podaci o ostvarenim pravima iz radnog odnosa (porodiljni dopust, ozljeda na radu, socijalna prava, potpore i sl.),

1. podaci koji se odnose na zdravlje radnika

* evidencija liječničkih pregleda,

1. podaci o članovima obitelji radnika u dijelu koji je nužan za provedbu zakonskih propisa ili ostvarivanju nekog prava prema važećem propisima iz radnog prava (npr. ostvarivanje prava na poreznu olakšicu, plaćeni dopust, nagradu za rođenje djeteta, pravo na prigodni dar za dijete i sl.) te podaci o djeci radnika koji su izgubili život u obavljanju službe radi mjesečne isplate pomoći,
2. podaci o poslovnim partnerima koji su fizičke osobe

* naziv,
* ime i prezime,
* adresa,
* broj telefona/mobitela,
* e-mail adresa,
* OIB,
* broj bankovnog računa,

1. podaci koji se odnose na kupce koji su fizičke osobe

* ime i prezime,
* broj telefona/mobitela,
* e-mail,
* OIB,

1. podaci o članovima Upravnog vijeća

* ime i prezime,
* adresa prebivališta/boravišta,
* OIB,
* broj telefona/mobitela,
* e-mail.

**Članak 9.**

Zapovjednik JVP grada Šibenika i zamjenik zapovjednika imaju uvid u cjelokupnu obradu podataka iz članka 8. ovog Pravilnika.

**Članak 10.**

Podaci iz članka 8. ne obrađuju se automatizirano.

**V. POSEBNE KATEGORIJE OSOBNIH PODATAKA**

**Članak 11.**

JVP grada Šibenika obrađuje i posebne kategorije osobnih podatka svojih radnika i to podatke koji se odnose na zdravlje radnika.

Obrada podataka koja se odnosi na zdravlje radnika nužna je u svrhu procjene radne sposobnosti radnika.

**Članak 12.**

Podatke vezane za članstvo radnika u sindikatu obrađuje isključivo služba računovodstva JVP grada Šibenika radi obračuna i iz plaće radnika ustezanja sindikalne članarine te redovite uplate na račun sindikata uz pisanu suglasnost radnika.

**VI. SISTEMI ZA NADZOR I KONTROLU**

**Članak 13.**

JVP grada Šibenika ima pravo instalirati sisteme za nadzor i kontrolu službenih automobila obzirom da je ovakva vrsta kontrole nužna zbog profesionalne prirode posla i mjera opreza, a osobito zbog što boljeg snalaženja na mjestu intervencije (navođenje i praćenje od dojave do mjesta intervencije) te radi sigurnosti vozača i ostalih članova posade.

Pristup ovim podacima ima zapovjednik JVP, zamjenik zapovjednika JVP, zapovjednik i voditelj smjene, vatrogasac – operativni dežurni vatrogasne smjene te zaposlenik kojeg zapovjednik ovlasti pisanim putem, iznimno usmeno.

**Članak 14.**

U Vatrogasnom operativnom centru JVP grada Šibenika (u daljnjem tekstu: VOC) snimaju se razgovori prilikom dojava o potrebi vatrogasne intervencije, prilikom same intervencije radi lakše koordinacije i izrade analiza vatrogasne intervencije te prilikom pružanja informacija iz područja vatrogasne djelatnosti.

Pristup ovim podacima ima zapovjednik JVP, zamjenik zapovjednika JVP, vatrogasac – operativni dežurni vatrogasne smjene, zapovjednik i voditelj smjene te zaposlenik kojeg zapovjednik ovlasti pisanim putem, iznimno usmeno.

**Članak 15.**

U zgradi JVP grada Šibenika vrši se snimanje nadzornim kamerama. Sustav videonadzora ne obuhvaća stvaranje snimke koja čini ili je namijenjena da čini dio sustava pohrane.

Sustav videonadzora čine ukupno četiri kamere (uređaja), kojima se nadziru sljedeći prostori: donja garaža, ulaz u momčadsku sobu, prostor ispred ulaznih vrata te stražnja dvorišna vrata.

Sustav videonadzora aktivan je 24 sata dnevno, sedam dana u tjednu, a postavljen je radi sigurnosti objekta.

Pristup ovakvom videonadzoru ima zapovjednik JVP, zamjenik zapovjednika JVP, vatrogasac – operativni dežurni vatrogasac vatrogasne smjene, zapovjednik smjene i voditelj smjene.

**VII. SVRHA OBRADE OSOBNIH PODATAKA I VRIJEME POHRANE**

**Članak 16.**

Obrada je zakonita samo ako i u onoj mjeri u kojoj je ispunjeno najmanje jedno od sljedećeg:

* ispitanik je dao privolu za obradu svojih osobnih podatka u jednu ili više posebnih svrha,
* obrada je nužna za izvršenje ugovora u kojem je ispitanik stranka ili kako bi se poduzele radnje na zahtjev ispitanika prije sklapanja ugovora,
* obrada je nužna radi poštovanja pravnih obveza Voditelja obrade,
* obrada je nužna kako bi se zaštitili ključni interesi ispitanika ili druge fizičke osobe,
* obrada je nužna za izvršavanje zadaća od javnog interesa ili pri izvršavanju službenih ovlasti Voditelja obrade
* obrada je nužna za potrebe legitimnih interesa Voditelja obrade ili treće strane, osim kad su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka.

**Članak 17.**

Voditelj obrade osobne podatke čuva samo onoliko dugo koliko je potrebno i u svrhe radi kojih se osobni podaci obrađuju.

Nakon isteka razdoblja pohrane, osobni podaci se brišu ili uništavaju, osim ako zakonom ili propisom za određene vrste osobnih podataka nije drugačije određeno.

Za brisanje osobnih podataka koji su u elektronskom obliku primjenjuje se takva metoda brisanja da je nemoguća obnova, odnosno vraćanje svih ili dijela osobnih podataka.

Osobni podaci u fizičkom obliku uništavaju se na način da osobni podatci postaju neprepoznatljivi i neobnovljivi (npr. korištenjem rezača papira).

**Članak 18.**

Rokove čuvanja dokumentacije po pojedinim poslovnim područjima, Javna vatrogasna postrojba grada Šibenika odredila je Pravilnikom o zaštiti i čuvanju arhivskog i registraturnog gradiva vodeći računa o zakonskim zahtjevima i potrebi zaštite interesa iste.

Osobni podatci mogu se pohraniti i na dulja razdoblja, ali samo ukoliko će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

**VIII. UVJETI PRIVOLE**

**Članak 19.**

Kad se obrada temelji na privoli, Voditelj obrade mora moći dokazati da je ispitanik dao privolu za obradu svojih osobnih podataka.

Privola ispitanika Voditelju obrade daje se u obliku pisane izjave.

Ako ispitanik daje privolu u vidu pisane izjave koja se odnosi i na druga pitanja, zahtjev za privolu mora biti predočen na način da ga se može jasno razlučiti od drugih pitanja, u razumljivom i lako dostupnom obliku uz uporabu jasnog i jednostavnog jezika.

Ispitanik ima pravo u svakom trenutku povući svoju privolu. Povlačenje privole ne utječe na zakonitost obrade na temelju privole prije njezina povlačenja. Ispitanik se o tome mora obavijestiti prije davanja privole. Povlačenje privole mora biti jednako jednostavno kao i njezino davanje.

**IX. EVIDENCIJA AKTIVNOSTI OBRADE**

**Članak 20.**

Za osobne podatke navedene u čl. 8. JVP grada Šibenika vodi Evidenciju aktivnosti obrade.

Evidencija aktivnosti obrade u pisanom ili elektroničkom obliku sadrži:

* ime i kontakt podatke Voditelja obrade i Službenika za zaštitu osobnih podataka,
* svrhe obrade,
* pravnu osnovu,
* opis kategorije ispitanika i kategorije osobnih podataka,
* kategorije primatelja kojima su osobni podatci otkriveni ili će im biti otkriveni,
* predviđeno razdoblje u kojem će osobni podatci biti pohranjeni
* opći opis tehničkih i organizacijskih sigurnosnih mjera za zaštitu podataka

**X. PRAVA ISPITANIKA**

**Članak 21.**

Ako su osobni podaci koji se odnose na ispitanika prikupljeni od ispitanika, Voditelj obrade u trenutku prikupljanja osobnih podataka ispitaniku pruža sljedeće informacije:

* kontakt podatke Voditelja obrade,
* kontakt podatke službenika za zaštitu osobnih podataka,
* svrhe obrade radi kojih se prikupljaju osobni podaci kao i pravnu osnovu za obradu,
* informacije o legitimnim interesima Voditelja obrade i treće strane ako se obrada temelji na tim interesima,
* razdoblje u kojem će osobni podatci biti pohranjeni sukladno zakonskim odredbama i odredbama Pravilnika o zaštiti i čuvanju arhivskog i registraturnog gradiva JVP grada Šibenika

**Članak 22.**

Voditelj obrade upoznaje ispitanika sa sljedećim pravima:

* pravo na pristup informacijama i na informaciju o obradi osobnih podataka, odnosno da u svakom trenutku imaju pravo primati jasne, transparentne i lako razumljive informacije o tome da li Voditelj obrađuje njihove osobne podatke i u koju svrhu,
* pravo na ispravak, odnosno da imaju pravo zatražiti ispravljanje svojih osobnih podatka ako su isti neispravni ili nevažeći i/ili njihovo dopunjavanje, ako su nepotpuni,
* pravo na brisanje/pravo na zaborav, odnosno da imaju pravo zatražiti brisanje svojih osobnih podataka u mjeri u kojoj oni više nisu potrebni za svrhe radi koje ih je potrebno nastaviti obrađivati ili kad ih više nije pravno dozvoljeno obrađivati,
* pravo na prigovor, odnosno ako njihove podatke dijelimo radi izvršenja zadaća od javnog interesa ili zadaća javnih tijela ili se prilikom obrade pozivamo na naše legitimne interese, o tome da mogu podnijeti prigovor protiv takve obrade podataka, ako postoji interes zaštite podataka,
* pravo na povlačenja suglasnosti za obradu podataka temeljenu na suglasnosti u bilo kojem trenutku, usmeno ili pismeno uz napomenu da povlačenje suglasnosti ne utječe na zakonitost obrade podataka prije povlačenja,
* pravo na prenosivost podataka, odnosno da imaju pravo kopirati ili prenositi podatke iz naše baze podataka u neku drugu bazu podataka, ali samo pod uvjetom da se radi o podacima koji se obrađuju temeljem ugovora ili suglasnosti i ako se obrada provodi automatiziranim putem,
* pravo ograničenja, odnosno da u svakom trenutku imaju pravo zatražiti ograničenje obrade podataka.

**XI. ISPRAVAK I BRISANJE**

**Članak 23.**

Osobni podaci moraju biti točni i ažurni.

Ispitanik ima pravo bez nepotrebnog odgađanja ishoditi od Voditelja obrade ispravak netočnih osobnih podataka koji se na njega odnose. Uzimajući u obzir svrhe obrade, ispitanik ima pravo dopuniti nepotpune osobne podatke, među ostalim davanjem dodatne izjave.

**Članak 24.**

Ispitanik ima pravo od Voditelja obrade ishoditi brisanje osobnih podataka koji se na njega odnose bez nepotrebnog odgađanja, a Voditelj obrade ima obvezu brisati osobne podatke bez nepotrebnog odgađanja, ako je ispunjen jedan od sljedećih uvjeta:

* osobni podatci više nisu nužni u odnosu na svrhe za koje su prikupljeni ili na drugi način obrađeni,
* ispitanik povuče privolu na kojoj se obrada temelji i ako ne postoji druga pravna osnova za obradu,
* ispitanik uloži prigovor na obradu te ne postoji jači legitimni razlog za obradu,
* osobni podatci su nezakonito obrađeni,
* osobni podaci moraju se brisati radi poštovanja pravne obveze iz prava Unije ili prava države članice kojem podliježe Voditelj obrade.

Voditelj obrade neće provesti brisanje, unatoč zahtjevu ispitanika, u mjeri u kojoj je obrada tih podataka nužna:

* radi poštovanja pravne obveze kojom se zahtijeva obrada, a kojoj obvezi Voditelj obrade podliježe ili za izvršavanje zadaća od javnog interesa,
* radi ostvarivanja prava na slobodu izražavanja i informiranja,
* u svrhe javnog interesa, povijesnog ili znanstvenog istraživanja ili u statističke svrhe odnosno radi ostvarivanja pravnih zahtjeva.

**XII. POSTUPANJE VODITELJA OBRADE U VEZI ZAHTJEVA ISPITANIKA**

**Članak 25.**

Voditelj obrade informacije pruža u pisanom obliku, elektroničkim putem te u usmenom obliku, ukoliko to zatraži ispitanik, pod uvjetom da je identitet ispitanika utvrđen na nesumnjiv način.

Voditelj obrade pružit će ispitaniku na njegov zahtjev, bez nepotrebnog odgađanja, a najkasnije u roku od mjesec dana od dana urednog zaprimanja zahtjeva, sve informacije o obradi osobnih podataka.

Uzimajući u obzir broj i složenost zahtjeva, taj rok može se produljiti za još dodatna dva mjeseca.

Ako Voditelj obrade ne postupi po zahtjevu ispitanika, isti će bez odgađanja, najkasnije u roku od mjesec dana od primitka urednog zahtjev izvijestiti ispitanika o razlozima zbog kojih nije postupio te o mogućnosti podnošenja pritužbe nadzornom tijelu i traženja pravnog lijeka.

**Članak 26.**

Informacije se pružaju bez naknade.

Ukoliko su zahtjevi ispitanika očito neutemeljeni ili pretjerani zbog njihovog učestalog ponavljanja, Voditelj obrade će:

* naplatiti razumnu naknadu, uzimajući u obzir administrativne troškove pružanja informacija ili obavijesti ili postupanja po zahtjevu,
* odbiti postupiti po zahtjevu.

**Članak 27.**

Ako Voditelj obrade ima opravdane sumnje u pogledu identiteta pojedinca koji podnosi zahtjev, Voditelj obrade može tražiti pružanje dodatnih informacija neophodnih za potvrđivanje identiteta pojedinca.

**Članak 28.**

Voditelj obrade je dužan kod obrade podataka koji nisu prikupljeni od ispitanika izravno, ispitanika informirati:

* u roku od mjesec dana od dana dobivanja osobnih podataka,
* najkasnije u trenutku prve komunikacije s ispitanikom, ili
* najkasnije kod prijenosa primatelju.

Voditelj obrade nije dužan informirati ispitanika:

* ako ispitanik već ima te informacije,
* pružanje takvih informacija je nemoguće ili bi zahtijevalo nerazmjerne napore (npr.kod arhiviranja u javnom interesu, u svrhe znanstvenog ili povijenog istraživanja),
* kad je dobivanje ili otkrivanje podataka izričito propisano zakonom,
* ako osobni podaci moraju ostati povjerljivi u skladu s obvezom čuvanja profesionalne ili poslovne tajne.

**XIII. SLUŽBENIK ZA ZAŠTITU OSOBNIH PODATAKA**

**Članak 29.**

Voditelj obrade imenuje službenika za zaštitu osobnih podataka koji je zaposlen kod Voditelja obrade odnosno JVP grada Šibenika na radnom mjestu suradnik za pravne i uredske poslove, a posjeduje stručno znanje i kvalifikacije iz područja zaštite osobnih podataka, razumije postupak obrade podataka, poznaje organizaciju rada te posjeduje sposobnost promicanja kulture zaštite podataka.

Službenik za zaštitu osobnih podataka smije se obratiti nadzornom tijelu i od njega zatražiti savjet.

Službenik za zaštitu osobnih podataka izravno odgovara zapovjedniku JVP grada Šibenika.

Službenikom za zaštitu osobnih podataka ne može biti imenovana osoba koja je imenovana zapovjednikom ili zamjenikom zapovjednika JVP grada Šibenika.

Kontakt podaci službenika za zaštitu osobnih podataka su:

* e-mail: zastita.osobnih.podataka@jvp-sibenik.hr
* adresa: Javna vatrogasna postrojba grada Šibenika, Put groblja 2, 22000 Šibenik

**Članak 30.**

Zadaće službenika za zaštitu osobnih podataka:

* prati provedbu Opće uredbe i drugih propisa u vezi sa zaštitom osobnih podataka, a osobito prikuplja informacije vezane uz aktivnost obrade podataka, analizira postojeće stanje, predlaže nužne mjere usklađenosti,
* provodi informiranje i savjetovanje odgovornih osoba i zaposlenika koji neposredno obrađuju podatke,
* pruža savjete u vezi s procjenom učinka na zaštitu podataka,
* sudjeluje u izradi internih akata, ugovora, izjava, klauzula,
* provodi educiranje zaposlenika radi podizanja svijesti o važnosti zaštite osobnih podataka,
* surađuje s nadzornim tijelom (AZOP),
* obavlja druge aktivnosti koje pridonose podizanju razine zaštite osobnih podataka.

Službenik je ovlašten usmeno upozoravati radnike kod kojih uoči postupanje koje nije u skladu s Općom uredbom, zakonskim propisima koji reguliraju zaštitu osobnih podataka i ovim Pravilnikom te im davati upute o načinu ispravljanja uočenih nesukladnosti.

Ukoliko službenik za zaštitu osobnih podataka uoči učestalo postupanje radnika koje nije u skladu s Općom uredbom, pisanim putem upozorit će radnika, te će o istome izvijestiti zapovjednika JVP grada Šibenika koji će odlučiti o mjerama koje će se poduzeti kako bi se otklonile nesukladnosti.

Ukoliko je zapovjednik odsutan zbog bilo kojeg razloga službenik će o naprijed navedenom izvijestiti zamjenika zapovjednika.

**Članak 31.**

Voditelj obrade omogućit će Službeniku za zaštitu osobnih podataka:

* djelotvorno obavljanje dužnosti zaštite podatka te će u tom smislu osigurati potrebna dostatna sredstva u smislu financijskih sredstava i infrastruktura,
* nužan pristup ostalim službama kako bi mogao dobivati neophodne informacije,
* kontinuirano osposobljavanje radi održavanja stručnog znanja i upoznavanja s novim otkrićima u području zaštite osobnih podataka.

**Članak 32.**

Voditelj obrade informirati će sve radnike o osobi Službenika za zaštitu osobnih podataka i to ime i prezime, te kontakt e-mail.

**Članak 33.**

Voditelj obrade obvezuje se da neće službenika za zaštitu osobnih podataka razriješiti dužnosti ili kazniti zbog izvršenja svojih zadaća sukladno odredbama Opće uredbe i drugih važećih propisa iz područja zaštite osobnih podataka.

**XIV. ODGOVORNOST U SLUČAJU NEUSKLAĐENOSTI**

**Članak 34.**

U slučaju neusklađenosti Voditelja obrade i Opće urede odgovoran je Voditelj obrade.

**XV. PROCJENA UČINKA ZA ZAŠTITU PODATAKA**

**Članak 35.**

Voditelj obrade će, prema potrebi, odnosno kad postoji vjerojatnost da će neka vrsta obrade prouzročiti visok rizik za prava i slobode pojedinaca, provesti procjenu učinka na zaštitu osobnih podataka. Voditelj obrade tražit će od službenika za zaštitu osobnih podataka savjet pri provedbi procjene učinka na zaštitu podataka, a službenik za zaštitu osobnih podataka dužan je pružiti savjet kada Voditelj obrade to zatraži.

Jedna procjena učinka može se odnositi na niz sličnih postupaka obrade koji predstavljaju slične visoke rizike.

**Članak 36.**

Ukoliko Voditelj obrade nije suglasan sa savjetom Službenika za zaštitu osobnih podataka, u dokumentaciji o procjeni učinaka na zaštitu podataka potrebno je u pisanom obliku konkretno obrazložiti zašto savjet nije uzet u obzir.

**XVI.** **PRIJENOS OSOBNIH PODATAKA U TREĆE ZEMLJE**

**Članak 37.**

Voditelj obrade prenosi osobne podatke u treću zemlju ili međunarodnu organizaciju prilikom suradnje s istima iz područja svoje djelatnosti ili prilikom sudjelovanja djelatnika na međunarodnim konferencijama, radionicama, vježbama i sličnim edukacijama koje iste organiziraju.

Svaki prijenos osobnih podatka koji se obrađuju ili su namijenjeni za obradu nakon prijenosa u treću zemlju ili međunarodnu organizaciju odvija se jedino ako Voditelj obrade djeluje u skladu s uvjetima iz Opće uredbe.

Prijenos osobnih podataka trećoj zemlji ili međunarodnoj organizaciji može se dogoditi kada Komisija odluči da treća zemlja, područje, ili jedan ili više određenih sektora unutar te treće zemlje ili međunarodna organizacija o kojoj je riječ, osiguravaju primjerenu razinu zaštite. Takav prijenos ne zahtijeva posebno odobrenje.

Ako treća zemlja ili međunarodna organizacija ne osiguravaju odgovarajuću razinu zaštite ili je više ne osiguravaju, Voditelj obrade može trećoj zemlji ili međunarodnoj organizaciji prenijeti osobne podatke samo ako je predvidio odgovarajuće zaštitne mjere i pod uvjetom da su ispitanicima na raspolaganju provediva prava i učinkovita sudska zaštita.

Ako ne postoji odluka o primjerenosti ili odgovarajuće zaštitne mjere, prijenos osobnih podataka ostvaruje se pod uvjetom da je ispitanik izričito pristao na predloženi prijenos nakon što je obaviješten o mogućim rizicima takvih prijenosa za ispitanika, zbog nepostojanja odluke o primjerenosti i odgovarajućih zaštitnih mjera.

**XVII.** **IZVRŠITELJ OBRADE**

**Članak 38.**

Voditelj obrade može dio obrade osobnih podataka povjeriti Izvršitelju obrade.

Izvršitelj obrade mora u dovoljnoj mjeri jamčiti provedbu odgovarajućih tehničkih i organizacijskih mjera koje su sukladne propisima o zaštiti osobnih podataka te treba djelovati samo u skladu s uputama Javne vatrogasne postrojbe grada Šibenika.

**Članak 39.**

Voditelj obrade može od Izvršitelja obrade tražiti:

* informaciju da li je Izvršitelj obrade imenovao službenika za zaštitu osobnih podataka
* informaciju o tome angažira li Izvršitelj obrade podizvršitelje, koje i u kojim se zemljama oni nalaze
* informaciju da li Izvršitelj obrade vodi evidenciju o aktivnostima obrade, je li propisao internu politiku i proceduru glede zaštite osobnih podataka

**Članak 40.**

U svrhu kontinuirane provjere Izvršitelja obrade, Voditelj obrade može jednom godišnje, a po potrebi i češće od Izvršitelja obrade tražiti dostavljanje potpisane izjave kojom Izvršitelj obrade potvrđuje usklađenost s Općom uredbom.

**XVIII. MJERE ZA ZAŠTITU OSOBNIH PODATAKA**

**Članak 41.**

Da bi se izbjegao neovlašteni pristup osobnim podacima Voditelj obrade osigurava mjere zaštite na sljedeće načine:

* zaštita zaslona zaštićenom lozinkom,
* osobni podaci čuvaju se u fizičkom i elektronskom obliku, a pristup je dopušten samo ovlaštenim osobama,
* podatci u pisanom obliku čuvaju se u zaključanim ormarima kojima imaju pristup osobe zadužene za obradu predmetnih podataka,
* u slučaju odsutnosti zaposlenici će zaključavati urede, a izvan radnog vremena računala će biti isključena odnosno programski zaključana (lozinka).

**XIX. POSTUPANJE RADNIKA I SLUŽBENIKA U SLUČAJU POVREDE**

**Članak 42.**

Obveza svih radnika je da bez odgode, a najkasnije u roku od 24 sata od saznanja, obavijeste Službenika za zaštitu osobnih podataka o povredi koja se dogodila, odnosno o sumnji da je do povrede došlo i o okolnostima iz kojih takva sumnja proizlazi.

Službenik za zaštitu osobnih podataka će u roku od 48 sati istražiti okolnosti pod kojima je došlo do povrede, odnosno okolnosti vezane uz navodnu povredu. U tu svrhu, Službenik za zaštitu osobnih podataka je ovlašten i dužan poduzeti potrebne provjere koje uključuju razgovore sa relevantnim radnicima i drugim osobama koje bi mogle imati saznanja o povredi.

**XX. PRAVNA SREDSTVA, ODGOVORNOSTI I SANKCIJE**

**Članak 43.**

Nadzorno tijelo je Agencija za zaštitu osobnih podataka (u daljnjem tekstu: Agencija)

**Članak 44.**

Svaki ispitanik koji smatra da mu je povrijeđeno pravo predviđeno Općom uredbom i Zakonom o provedbi Opće uredbe o zaštiti osobnih podataka može podnijeti Agenciji zahtjev za utvrđivanje povrede prava.

O povredi prava Agencija odlučuje Rješenjem protiv kojeg nije dopuštena žalba, ali se može pokrenuti upravni spor pred nadležnim upravnim sudom.

**Članak 45.**

Ispitanik ima pravo na podnošenje tužbe upravnom sudu ako Agencija ne riješi pritužbu ili ne izvijesti ispitanika u roku od tri mjeseca o napretku ili ishodu pritužbe.

**Članak 46.**

Svaka osoba koja je pretrpjela materijalnu ili nematerijalnu štetu zbog kršenja Opće uredbe ima pravo na naknadu od Voditelja obrade ili Izvršitelja obrade za pretrpljenu štetu.

Izvršitelj obrade je odgovoran za štetu prouzročenu obradom ukoliko nije poštovao obveze iz Opće uredbe koje su posebno namijenjene Izvršiteljima obrade ili je djelovao izvan zakonitih uputa Voditelja obrade ili protivno njima.

Voditelj obrade ili Izvršitelj obrade izuzet je od odgovornosti iz stavka 2. ovog članka ako dokaže da nije na niti koji način odgovoran za događaj koji je prouzročio štetu.

**XXI. POPIS EVIDENCIJA**

**Članak 47.**

JVP grada Šibenika kao Voditelj obrade vodi sljedeće evidencije:

* Evidencija aktivnosti obrade,
* Evidencija primljenih zahtjeva,
* Evidencija privola,
* Registar povrede osobnih podataka.

**XXII. POVREDA OSOBNIH PODATAKA**

**Članak 48.**

Voditelj obrade će bez odgađanja, a najkasnije 72 sata nakon saznanja o povredi podataka o tome izvijestiti Agenciju, osim ako nije vjerojatno da će povreda osobnih podataka prouzročiti rizik za prava i slobode pojedinca.

Ukoliko zbog bilo kojeg razloga Voditelj obrade ne izvijesti Agenciju o povredi podataka u roku od 72 sata, isto će biti popraćeno razlozima kašnjenja.

**Članak 49.**

Voditelj obrade će bez odgađanja obavijestiti i ispitanike o povredi osobnih podataka ukoliko procijeni da će povreda prouzročiti visok rizik.

Voditelj obrade neće obavijestiti ispitanike ukoliko bi obavješćivanje zahtijevalo nerazmjeran napor (npr. veliki broj ispitanika) ili je poduzeo naknadne mjere kojima se osigurava da više nije vjerojatno da će doći do visokog rizika za prava i slobode.

**XXIII. ZAVRŠNE ODREDBE**

**Članak 50.**

Pravilnik se može mijenjati i dopunjavati na jednak način i prema jednakom postupku u skladu s kojim je donesen.

**Članak 51.**

Ovaj Pravilnik stupa na snagu i primjenjuje se osmog dana od dana njegove objave na oglasnoj ploči Voditelja obrade.

**Članak 53.**

Danom stupanja na snagu ovog Pravilnika prestaje vrijediti Pravilnik o obradi i zaštiti osobnih podataka od 30. studenoga 2018. godine (KLASA: 011-02/18-02/06, URBROJ: 2182/01-7-1-01-18-1).

**Članak 54.**

Pravilnik sadrži priloge navedene u pojedinim odredbama Pravilnika koji su sastavni dio Pravilnika.

KLASA:011-02/19-02/03

URBROJ:2182/01-7-1-03-19-1

Šibenik, 27. rujna 2019.

**UPRAVNO VIJEĆE**

**JAVNE VATROGASNE POSTROJBE**

**GRADA ŠIBENIKA**

**Predsjednik**

**Tomislav Banovac**

Ovaj Pravilnik objavljen je na oglasnoj ploči Javne vatrogasne postrojbe grada Šibenika dana 27. rujna 2019. godine i stupio je na snagu 05. listopada 2019. godine.

**UPRAVNO VIJEĆE**

**JAVNE VATROGASNE POSTROJBE**

**GRADA ŠIBENIKA**

**Predsjednik**

**Tomislav Banovac**